Diari Oficial de la Generalitat Valenciana


Sumari del DOGV 6715, del 16-02-2012 (2012/1435)

RESOLUCIÓ de 9 de febrer de 2012, del rector de la Universitat Politècnica de València, per la qual publica la normativa de creació del Registre Electrònic de la Universitat Politècnica de València aprovada pel Consell de Govern en les sessions d'11 de març de 2010 i d'1 de febrer de 2012.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/2012/02/09/(1)/dof/vci/html**

### Dades del document

Número de DOGV
:   6715

Data del DOGV
:   16-02-2012

Secció del DOGV
:   I. DISPOSICIONS GENERALS

Número del document
:   2012/1435


Data del document
:   09-02-2012

Organisme emissor
:   Universitat Politècnica de València

Tipus de document
:   Resolució

Correcció d'errades

Anàlisi jurídica

 Descriptors 

:   * transmissió de dades
    * legislació
    * universitat
    * telemàtica
    * administració electrònica

RESOLUCIÓ de 9 de febrer de 2012, del rector de la Universitat Politècnica de València, per la qual publica la normativa de creació del Registre Electrònic de la Universitat Politècnica de València aprovada pel Consell de Govern en les sessions d'11 de març de 2010 i d'1 de febrer de 2012. [2012/1435]  
Amb aquesta norma la Universitat Politècnica de València afronta la creació d'un registre electrònic amb l'objectiu de propiciar l'exercici dels drets del ciutadà reconeguts en la Llei 11/2007, de 22 de juny, d'Accés Electrònic dels Ciutadans als Serveis Públics, i el preveu com a instrument d'impuls de l'administració electrònica en l'àmbit de la seua aplicació.  
La present regulació es fa per tant necessària per a fer complir la legislació vigent, contribuir a fomentar la utilització progressiva de mitjans electrònics en les comunicacions i l'eficàcia de l'activitat administrativa i aconseguir un sistema de control i de garantia interna i externa dels documents presentats a la Universitat Politècnica de València, i dels documents oficials que aquesta envia a altres organismes o particulars.  
  
En conseqüència, el Consell de Govern acorda aprovar la present normativa.  
  
Article 1. Registre Electrònic  
1. Es crea el Registre Electrònic de la Universitat Politècnica de Valencia, amb caràcter de registre auxiliar del Registre General, que es troba ubicat a la seu electrònica de la Universitat Politècnica de València.  
2. Les funcions del Registre Electrònic les compleix la unitat administrativa del Registre General, d'acord amb les previsions de la relació de llocs de treball corresponent.  
3. En cap cas el Registre Electrònic de la Universitat Politècnica de València realitza funcions d'expedició de còpies segellades o compulsades dels documents que, si és el cas, es transmeten juntament amb la sol·licitud, l'escrit o la comunicació.  
4. El Registre Electrònic està en funcionament les 24 hores del dia, cada dia de l'any.  
5. En el cas que concórreguen raons justificades de manteniment tècnic o operatiu es pot interrompre, durant el temps estrictament imprescindible, la recepció de sol·licituds, escrits i comunicacions. La interrupció s'ha d'anunciar als usuaris amb l'antelació que siga possible. En els supòsits d'interrupció no planificada del Registre Electrònic, i sempre que siga possible, l'usuari ha de visualitzar un missatge en què se li comunica aquesta circumstància.  
  
Article 2. Àmbit d'aplicació del Registre Electrònic  
El Registre Electrònic de la Universitat Politècnica de València té com a funció exclusiva la recepció i remissió, i l'anotació dels assentaments d'entrada i d'eixida corresponents, dels documents següents transmesos per via electrònica mitjançant sistemes de signatura electrònica avançada basada en un certificat digital reconegut:  
a) Sol·licituds, escrits o comunicacions adreçats a qualsevol òrgan de la Universitat Politècnica de Valencia, a través del model normalitzat corresponent disponible en la seu electrònica d'accés al Registre de la Universitat Politècnica de València situada en la pàgina web .  
b) Les notificacions corresponents en tots els procediments en què les persones interessades respectives han assenyalat la utilització de mitjans electrònics com a forma preferent de comunicació, o n'han consentit expressament la utilització, i han identificat a més l'adreça electrònica corresponent.  
  
Article 3. Requeriments tècnics mínims necessaris per a accedir i utilitzar el Registre Electrònic de la Universitat Politècnica de València  
  
En la seu electrònica de la Universitat Politècnica de València s'ha de mantenir una llista actualitzada dels requeriments tècnics mínims necessaris per a accedir i utilitzar el Registre Electrònic, així com el format dels documents electrònics admissibles.  
Article 4. Mitjans d'identificació i autenticació admesos pel Registre Electrònic de la Universitat Politècnica de València  
Els sistemes d'identificació i autenticació a través de la signatura electrònica admesos per la Universitat Politècnica de València són:  
a) La signatura electrònica incorporada al document nacional d'identitat.  
b) Els sistemes de signatura avançada basats en certificats electrònics publicats en la seu electrònica de la Universitat Politècnica de València.  
c) Altres sistemes de signatura electrònica, com ara la utilització de claus concertades en un registre previ com a usuari.  
La Universitat Politècnica de València és la que especifica els sistemes de signatura admesos atenent la naturalesa del procediment i dels actors que hi intervenen.  
  
Article 5. Còmput de terminis  
1. Es consideren inhàbils en el Registre Electrònic de la Universitat Politècnica de València els així declarats per a tot el territori espanyol, per al territori de la Comunitat Valenciana, per al terme municipal de València i per als que així s'assenyalen en el calendari acadèmic de la Universitat Politècnica de València.  
2. L'entrada de sol·licituds, d'escrits i de comunicacions rebudes en un dia inhàbil per al Registre Electrònic de la Universitat Politècnica de València s'entén efectuada en la primera hora del primer dia hàbil següent, tret que es permeta expressament la recepció en un dia inhàbil.  
3. Les anotacions del Registre Electrònic d'eixides en dies inhàbils s'entenen realitzades, a efecte del còmput de terminis, el dia hàbil següent.  
4. La referència de data i d'hora del Registre Electrònic de la Universitat Politècnica de València s'ha de prendre del que estableix la Política de Segellat de Temps de l'Autoritat de Certificació de la Comunitat Valenciana.  
5. La presentació electrònica de documents no implica una ampliació dels terminis establits per l'ordenament jurídic o, si és el cas, per la convocatòria de què es tracta.  
  
Article 6. Presentació de sol·licituds, escrits, comunicacions i altres documents  
1. L'accés al Registre Electrònic de la Universitat Politècnica de València s'ha de realitzar a través de la seu electrònica de la Universitat Politècnica de València. En aquesta seu electrònica s'ha de trobar la relació actualitzada dels tràmits, procediments i actuacions respecte dels quals es permet la utilització del Registre Electrònic, així com dels models normalitzats que s'estableixen.  
2. La presentació esmentada té efectes idèntics que la realitzada per la resta de mitjans previstos en la legislació del procediment administratiu comú i ha de fer-se seguint el procediment electrònic corresponent i a través dels models electrònics normalitzats que s'integren en el Registre Electrònic.  
3. La presentació de sol·licituds, d'escrits i de comunicacions a través del Registre Electrònic de la Universitat Politècnica de València té caràcter voluntari per als interessats, i és una alternativa a la utilització de la resta de registres establits a la Universitat Politècnica de València o per qualssevol dels altres mitjans que s'estableixen en la legislació.  
  
4. Si es desitja o es requereix, durant la tramitació del procediment, aportar documentació annexa a la sol·licitud o comunicació electrònica, que no pot ser digitalitzada i tramesa pel procediment electrònic establit o que requereix compulsa o ha d'aportar-se l'original, aquesta s'ha de presentar a través de la resta de registres establits a la Universitat Politècnica de València o per qualssevol dels altres mitjans que s'estableixen en la legislació del procediment administratiu comú. En la dita comunicació s'ha de fer esment del número o codi de registre d'entrada o d'eixida individualitzat a què es refereix l'article 8, apartat 2, lletra a.  
  
Article 7. Assentaments del Registre Electrònic  
1. L'entrada i eixida de sol·licituds, escrits i comunicacions al Registre Electrònic de la Universitat Politècnica de València s'ha d'acreditar mitjançant un servei de segellat electrònic automàtic de data i hora, que s'emetrà mitjançant un rebut.  
2. El sistema d'informació que suporte el Registre Electrònic ha de garantir la constància de les dades següents en cada assentament que es practica, i s'ha d'establir un registre per assentament en què s'identifique la documentació presentada, que s'ha d'associar al número d'assentament corresponent:  
a) Un número o codi de registre d'entrada o eixida individualitzat.  
  
b) Identificació de la persona interessada, mitjançant el nom i els cognoms, document nacional d'identitat, número d'identificació d'estranger o número de passaport, adreça postal i, si és procedent, electrònica. En el cas de persones jurídiques, la denominació social, número d'identificació fiscal i domicili social. Quan és procedent, s'ha de fer constar l'òrgan administratiu remitent.  
c) Data i hora de presentació.  
d) Òrgan, servei o entitat a què s'adreça la sol·licitud, escrit i comunicació.  
e) Expedient, procediment o tràmit amb què es relaciona.  
f) Naturalesa i contingut de la sol·licitud, escrit i comunicació registrat.  
g) Qualsevol altra informació que es considere pertinent en funció del procediment electrònic origen de l'assentament.  
3. El Registre Electrònic de la Universitat Politècnica de València ha d'emetre per mitjans electrònics un missatge de confirmació de la recepció de la sol·licitud, escrit o comunicació en què han de constar les dades proporcionades per la persona interessada, junt amb l'acreditació de la data i l'hora en què es va produir la recepció i una clau d'identificació de transmissió. El missatge de confirmació ha d'estar configurat de manera que la persona interessada el puga imprimir o arxivar automàticament, ha de garantir la identitat del registre i ha de tenir valor de recepció de presentació. L'usuari pot ser advertit de la no recepció del missatge de confirmació o, si és procedent, la recepció d'un missatge d'indicació d'error o deficiència en la transmissió, que implica que no s'ha produït la recepció, i, per tant, s'ha de realitzar la presentació en un altre moment o utilitzar uns altres mitjans permesos per la legislació.  
  
Mitjançant la clau d'identificació de transmissió, la persona interessada pot accedir a la Seu Electrònica de la Universitat Politècnica de València per a verificar les circumstàncies de l'acte registral.  
  
Article 8. Seguretat del Registre Electrònic  
La unitat administrativa del Registre General de la Universitat Politècnica de València és l'òrgan responsable de la seguretat del Registre Electrònic de la Universitat Politècnica de València.  
  
Article 9. Arxivament de documents electrònics al Registre Electrònic  
  
1. Els documents electrònics que es reben i transmeten a través del Registre Electrònic de la Universitat Politècnica de València, els han d'arxivar i custodiar en mitjans o suports electrònics els responsables de la gestió dels servidors del dit registre. Per a l'arxivament es pot utilitzar el mateix format o suport en què es va originar el documento electrònic originari o qualsevol altre que assegure la identitat i integritat de la informació que el document conté.  
2. La disposició del paràgraf anterior l'és sense perjudici de l'obligació de l'òrgan, el servei i l'entitat que tramita el procediment d'arxivar la còpia del document electrònic que se li fa arribar.  
  
Disposició addicional  
  
Es declara expressament en vigor la Resolució, de 20 de desembre de 1999, del Rectorat de la Universitat Politècnica de València, per la qual es detalla la relació de registres, tant oficials com auxiliars, existents en aquesta universitat als efectes que assenyala aquesta resolució (DOGV número 3673, de 25 de gener de 2000).  
  
Disposició derogatòria  
  
Queden derogats tots els acords anteriors que s'oposen al que estableix aquesta normativa.  
  
Disposició final  
  
La present normativa entra en vigor l'endemà de la publicació en el Diari Oficial de la Comunitat Valenciana  
  
València, 9 de febrer de 2012.- El rector de la Universitat Politècnica de València: Juan Juliá Igual.


Còpia Permalink ELI